OČKO 12/2022  - december
mesačník pre nevidiacich a slabozrakých občanov Nitrianskeho regiónu. Vďaka podmienkam vytvoreným Mestom Nitra vydáva SINA Nitra n.o. a ZO  ÚNSS Nitra, Nedbalova 540/17
949 11 Nitra,  0911 328 921, 0911 328 922, hovoriaciweb.sk hovoriaciweb@gmail.com, FB nevidiaci a slabozrakí v Nitre
Obsah
Branislav Mamojka po 32 rokoch končí vo funkcii predsedu ÚNSS
Od decembra cvičíme v stredu
Predvianočné nielen Qardo
Štvrtá adventná nedeľa 18.12.
Štefanský turnaj
Kto je na Silvestra sám, môže prísť k nám
Navštívili sme Kittsee

Branislav Mamojka po 32 rokoch končí vo funkcii predsedu ÚNSS
V dňoch 2.-3. decembra sa uskutočnil v Bratislave 9. zjazd ÚNSS, na ktorom ZO ÚNSS Nitra zastupovalo 5 delegátov. Zjazd schválil nové Stanovy ÚNSS s viacerými novými ustanoveniami, zvolil novú Ústrednú radu i Ústrednú kontrolnú komisiu. Za nového predsedu ÚNSS delegáti zvolili Jána Podolinského z Košíc, nevidiaceho inštruktora sociálnej rehabilitácie so zameraním na informačné technológie. Na mieste 1. podpredsedu vystriedala Milana Měchuru Timea Hóková, vedúca odd. sociálnych služieb ÚNSS v Bratislave. Do ÚR boli zvolení B. Mamojka na post podpredsedu a M. Měchura za člena ÚR. Ďalším podpredsedom sa stal Michal Tkáčik (člen ZO Nitra), ktorý vedie Slovenskú autoritu pre Braillovo písmo. V ÚR zasadne niekoľko mladých ľudí, medzi nimi aj Michaela Dlhá zo ZO Nitra. ÚKK zostala bezo zmien na čele s Editou Križanovou z Nových Zámkov.  
Zjazd schválil niekoľko významných zmien v Stanovách. Zrušil krajské zhromaždenia, funkčné obdobie výborov sa predĺžilo na 4 roky, zrovnoprávnil základné organizácie a kluby, pričom člen ÚNSS môže byť vo viacerých ZO a kluboch súčasne. Viac si o nich povieme na jar na členskej schôdzi. 
Od decembra cvičíme v stredu
S Komunitným centrom Nitra sme sa dohodli na nových podmienkach využívania ich sály a od stredy 7.decembra budeme pravidelne cvičiť v stredu v čase od 15:30 hod. na Nedbalovej. Prídite sa rozhýbať pod vedením skúsenej fyzioterapeutky Štefky Dianovej. 
Predvianočné nielen Qardo
Uskutoční sa v sobotu 10.decembra o 10:00 h v SINA Nitra n.o. na Nedbalovej a keď bude chuť a nálada, zahrejeme sa  vianočným punčom. Predvianočné stretnutia plánujú aj ďalšie krúžky, informovať sa môžete u ich vedúcich.
Štvrtá adventná nedeľa 18.12. 
Pozývame vás na vystúpenia našich členov vo vianočnom mestečku v Nitre 18.12. 2022:
17:00 zahrá a zaspieva skupina Radosť
17:45 klavírne skladby v podaní Petra Zbraneka
18:45 country v podaní skupiny Domoviny
Štefanský turnaj
Opäť nám iste prospeje, keď si po sviatkoch prevetráme hlavu a pretiahneme svaly. Stretneme sa na Nedbalovej v stredu 28.decembra o 10:00 hod.  pri Qarde,  showdowne či veslárskom trenažéri, prinesieme si z domu aj nejaké vianočné dobroty.  
Kto je na Silvestra sám, môže prísť k nám
Obnovujeme covidom prerušenú tradíciu – Silvester na Nedbalovej, kde nikoho nerušíme a môžeme si priniesť vlastnú poživeň. Nápoje v „bufáči“ máme, pokiaľ Vám teda stačí minerálka, kofola, džús, cola zero, pivo aj nealko, pre zábudlivých i nejaké „šampáňo“, nájdu sa aj slané pochutiny. Začneme o 18:00 h. priestory sprístupníme o 16:00 pre všetkých, ktorí si chcú namieste dorobiť chlebíčky alebo chuťovky. Stalo sa, že sme vydržali až do prvých ranných spojov, dopravu domov sme zvládli i cez noc, aj keď taxíky sú na Silvestra úzky profil.   
Navštívili sme Kittsee
Na slávnostnej akadémii ku Dňu nevidiacich padol návrh na návštevu svetoznámej rakúskej čokoládovne Hauswirth a to ešte pred Mikulášom. Návrh sa stretol s podporou prítomných, ale bolo 12. novembra a Očko už bolo vydané, takže kto nebol ten deň v Olympii, nevedel.  Poslali sme ponuku aspoň majiteľom mailových adries a autobus sa zaplnil do posledného miesta, takže sme v stredu 30. novembra vycestovali. V Kittsee sem okrem čokoládovne navštívili aj obchodné centrum K1 a napokon aj vianočné trhy v Bratislave. 

Hrejivé Vianoce prežime s úsmevom,
zdravie i pohoda ukryté budú v Ňom

PF 2023

Očko 3/2022 – spracoval Josef Zbranek